KIRJALLINEN KYSYMYS E-0652/03

esittäjä(t): Erik Meijer (GUE/NGL) komissiolle

(5. maaliskuuta 2003)

Aihe: Alankomaiden oleskelulupamaksujen jyrkkä nousu ristiriidassa yhteisössä edistettävän sijoittautumisvapauden kanssa

1. Onko komissio tietoinen siitä, että Alankomaiden maahanmuutto- ja kansalaisuusasioiden virasto (Immigratie- en Naturalisatiedienst, IND) korotti elokuussa 2000 ja vuoden 2003 alussa sadoilla euroilla oleskelulupa-anomusten toimitusmaksuja? EU:n kansalaisten tai EU:n ulkopuolisten maiden kansalaisten, jotka muuttavat Alankomaihin, on maksettava määräämättömäksi ajaksi myönnetystä oleskeluvasta vastedes 890 euroa. Vuoden aikana maksua on korotettu ensin 227 eurosta 539 euroon. Euroopan ulkopuolisista maista tuleville opiskelijoille, työntekijöille ja vastikään maahan muuttaneille tarkoitettujen määräaikaisten oleskelupien hinnat ovat nousseet 56 eurosta 430 euroon samalla kun oleskeluluvat EU:n kansalaisille maksavat 28 euroa.

2. Onko komissio tietoinen myös siitä, että korotus on todella tuntuva, sillä 1. maaliskuuta 2003 alkaen umpeutuvan oleskeluluvan pidentäminen ei ole enää ilmaista, vaan maksaa 285 euroa? Ihmiset, jotka eivät maksa uusia korkeita maksuja, karkotetaan maasta. Ei ole olemassa minkäänlaisia järjestelyjä, joiden avulla helpotettaisiin ahdingossa elävien matalapalkkaisten ja suurperheisten ihmisten tilannetta. Maahanmuuttajat, joiden oleskelulupa-anomus hylätään, menettävät rahansa.

3. Kuinka kysymyksessä 1 esitetyt maksut vastaavat toisten EU:n jäsenvaltioiden oleskelulupamaksuja? Mitkä jäsenvaltiot myöntävät oleskelulupia ilmaiseksi?

4. Mitä seurauksia komission mielestä Alankomaiden viranomaisten toimilla on ulkomaalaisille, jotka haluavat opiskella tai työskennellä Alankomaissa?

5. Soveltuvatko kyseiset maksukynnykset EU:n politiikkaan, jonka tarkoituksena on edistää kansalaisten sijoittautumisvapautta yhteisön alueella ja ottaa yhä enemmän huomioon jäsenvaltioihin pitemmäksi aikaa asettuneiden EU:n ulkopuolisten maiden kansalaiset? Mitä mahdollisuuksia komission mielestä on poistaa tai madaltaa kyseisiä maksuja?

António Vitorinon komission puolesta antama vastaus

(9. huhtikuuta 2003)

Arvoisan parlamentin jäsenen esittämä kysymys koskee Alankomaiden oleskelulupamaksujen nousua.

Komissiolle ilmoitettiin aikomuksesta nostaa EU:n ulkopuolisten maiden kansalaisten oleskelulupien myöntämisestä tai uusimisesta perittäviä maksuja.

Komission tietojen mukaan EU:n ulkopuolisten maiden kansalaisten oleskeluluvan myöntämisestä tai uusimisesta perittävät maksut eivät ole yhtä korkeat muissa jäsenvaltioissa oleskelun tarkoituksesta riippumatta.

Oltuaan yhteydessä Alankomaiden viranomaisiin komissio vahvistaa, että ulkomaalaisasioita koskevaa vuoden 2000 hallinnollista soveltamisohjetta on muutettu unionin kansalaisten osalta siten, että näille myönnettävistä määräaikaisista (enintään vuoden tai viisi vuotta voimassa olevien) oleskelukorteista perittävät maksut nousevat 15,8828 euroon. Vaihtoehtoisesti unionin kansalaiset voivat anoa määrättömäksi ajaksi myönnettävää oleskelukorttia.

Jäsenvaltioiden kansalaisten oikeutta liikkua ja oleskella vapaasti jäsenvaltioiden alueella koskevassa yhteisön lainsäädännössä säädetään, että oleskeluluvan on oltava maksuton tai että siitä on perittävä sama maksu kuin jäsenvaltion omille kansalaisille myönnettävästä henkilökortista. Komissio vahvistaa, että unionin kansalaisten ja heidän perheenjäsentensä oleskelukorteista perittävien maksujen korotus on ollut lähes sama kuin vastaava korotus Alankomaan kansalaisten henkilötodistuksista perittävissä maksuissa, joka on 28,77 euroa. Tämä korotus ei siis syrji EU:n kansalaisia, ja se on yhteisön lainsäädännön mukainen.

Yleisen maahanmuuttopolitiikan alalla oikeutta perheenyhdistämiseen koskevassa ehdotuksessa, josta neuvosto on päässyt äskettäin poliittiseen yhteisymmärrykseen ja josta parlamentti ei ole vielä antanut lausuntoa, ei määritetä tarkasti, kuinka suuri maksu pitäisi periä EU:n ulkopuolisten maiden kansalaisten perheenjäsenten oleskeluluvasta. Ehdotuksessa luetellaan kuitenkin tarkasti ne syyt, joiden perusteella perheenjäsenten oleskeluluvat voidaan peruuttaa tai niiden voimassaoloa voidaan olla jatkamatta. Tässä yhteydessä henkilön kyvyttömyyttä maksaa oleskelulupamaksua ei pidetä riittävänä perusteena peruuttaa hänen oleskelulupansa.

Muihin komission direktiiviehdotuksiin kolmansien maiden kansalaisten maahantulon ja oleskelun edellytyksistä palkkatyötä tai itsenäistä ammatinharjoittamista varten(1) tai opiskelua, ammatillista koulutusta tai vapaaehtoistyötä varten(2) sekä pitkään oleskelleiden kolmansien maiden kansalaisten asemasta(3) sisältyy erityissäädöksiä oleskelulupamaksuista. On myös ehdotettu, että oleskeluluvat voisivat olla maksuttomia tai että niistä olisi perittävä sama maksu kuin jäsenvaltion kansalaisille myönnettävästä henkilökortista, tai että maksu ei saisi olla hakemuksen käsittelystä aiheutuneita hallintomenoja suurempi. Nämä ehdotukset ovat kuitenkin vielä neuvostossa neuvotteluvaiheessa, eikä asiaa koskevaa säädöstä ole vielä annettu.

(1) EYVL C 332 E, 27.11.2001.

(2) EUVL C 45 E, 25.2.2003.

(3) EYVL C 240 E, 28.8.2001.